Diari Oficial de la Generalitat Valenciana


Sumari del DOGV 3647, del 17-12-1999 (1999/10752)

ORDRE de 23 de novembre de 1999, de la Conselleria de Benestar Social, per la qual es regulen i convoquen ajudes adreçades al manteniment del Pla de Mesures d'Inserció Social, i al de diversos programes, serveis i centres d'Intervenció, d'Atenció Familiar i de Promoció de l'Adopció, en l'àmbit de la família i de l'adopció, per a l'exercici corresponent a l'any 2000.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3647

Data del DOGV
:   17-12-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/10617


Data del document
:   23-11-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * integració social
    * ajuda social
    * família
    * suport econòmic
    * adopció

ORDRE de 23 de novembre de 1999, de la Conselleria de Benestar Social, per la qual es regulen i convoquen ajudes adreçades al manteniment del Pla de Mesures d'Inserció Social, i al de diversos programes, serveis i centres d'Intervenció, d'Atenció Familiar i de Promoció de l'Adopció, en l'àmbit de la família i de l'adopció, per a l'exercici corresponent a l'any 2000. [1999/X10380]
  
La Llei 5/97, de 25 de juny, de la Generalitat Valenciana, de Sistema de Serveis Socials, inclou entre les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En el marc d'aquesta llei, la Generalitat Valenciana té, entre els seus objectius, garantir l'atenció integral de la família, tot atenent els problemes que puguen incidir en el seu benestar, prevenint-los o corregint-los, i fomentar les institucions col·laboradores d'integració familiar i de les entitats de mediació en matèria d'adopció internacional.
  
De la mateixa manera, aquesta llei estableix, en l'article 37.2, les prestacions econòmiques reglades com a adreçades a la família o a un nucli de convivència en concret. També s'hi preveu la possibilitat que es puga exigir a les persones beneficiàries d'aquestes la realització d'activitats que tendisquen a la normalització dels seus hàbits i a la seua plena integració social, mitjançant la formació o la cooperació social que es determine.
  
La Conselleria de Benestar Social té, entre les seues competències, les específiques de promoció de l'adopció, tant nacional com internacional, en el marc del Conveni de la Haia, ratificat per l'estat espanyol el 30 de juny de 1995, de la Llei 21/1987, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil en matèria d'adopció, de la Llei 7/1994, de la Infància, de la Generalitat Valenciana, i de la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
Per a la consecució d'aquests objectius, correspon a la Conselleria de Benestar Social el foment, de manera especialitzada, de les actuacions que tendisquen a la protecció i a la promoció de l'estructura familiar, com a nucli natural i fonamental que és de la societat, i per la seua intervenció en el procés evolutiu dels seus membres, amb l'objectiu social d'afavorir el desenvolupament harmònic de tots ells.
  
Per a això, és necessari afavorir la implantació de diversos programes, serveis i centres, la realització d'accions divulgadores i de suport a diferents actuacions especialitzades d'intervenció familiar, com ara el suport a les famílies amb algun dels seus membres en situació de dificultat social, l'orientació i la mediació familiar, la defensa dels drets dels xiquets i de les xiquetes en cas de ruptura familiar, l'atenció als mals tractes infantils, i l'estada de menors estrangers a la Comunitat Valenciana.
  
No obstant això, és un fet que, per una banda, hi ha famílies amb una problemàtica múltiple específica que aconsella l'atenció mitjançant una sola unitat d'actuació; i de l'altra, que hi ha unes altres en què la necessitat d'atenció a un dels seus membres comporta la necessitat d'atenció per al conjunt de la unitat familiar, raó per la qual és necessari actuar-hi de manera integrada. Per això, s'ha considerat adequat fomentar que les actuacions ja citades i unes altres que es realitzaran en l'àmbit d'atenció a la família s'efectuen mitjançant serveis integrats d'atenció a la família l'objectiu de les quals seria atendre totalment o parcialment les seues diverses problemàtiques mitjançant un equip interdisciplinar. Aquest objectiu es concreta en la priorització, en aquesta ordre d'ajudes, dels serveis o dels programes d'actuació que, tot i atendre situacions i problemes diferenciats i diferents entre ells, pel fet de ser distints els programes implementats, tinguen, en la seua metodologia d'actuació, la configuració com a serveis integrats que atenen més d'una problemàtica familiar.
  
Així, la Conselleria de Benestar Social convoca, en el marc de les lleis esmentades abans, ajudes i subvencions adreçades a la promoció, la millora i el desplegament de les adopcions, a l'atenció integral de la família i al manteniment de programes, serveis i centres, adreçades a entitats locals i a entitats sense ànim de lucre.
  
En aquesta ordre s'estableixen els requisits, les condicions i la quantia d'aquelles, i s'hi inclouen:
  
Pla de Mesures d'Inserció Social, en el qual es recullen les prestacions econòmiques individuals i reglades destinades a persones físiques, famílies i altres unitats de convivència, i també les subvencions dels diversos programes i serveis que tinguen com a finalitat la inserció sociolaboral de les persones beneficiàries individuals d'aquestes prestacions regulades totes elles en el capítol I del títol I d'aquesta ordre.
  
b) Subvencions per a despeses corrents, tant d'entitats públiques com privades sense ànim de lucre, per al manteniment de programes, serveis i centres per al concert de places en determinada tipologia de centres, regulades en el capítol II del títol I d'aquesta ordre.
  
En virtut de tot això, i en ús de les facultats que em confereixen l'article 47.11 del text refós de la Llei d'Hisenda Pública de la Generalitat Valenciana i el Decret 127/1999, de 17 de setembre de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1. Objecte
  
L'objecte d'aquesta ordre és regular i convocar ajudes i subvencions per a serveis socials en l'àmbit de la família i de l'adopció, adreçades a sufragar les prestacions i els serveis següents:
  
Capítol I. Pla de Mesures d'Inserció Social
  
Capítol II. Programes, serveis i centres d'Intervenció, d'Atenció Familiar i de Promoció de l'Adopció
  
Capítol I
  
Pla de Mesures d'Inserció Social
  
Article 2. Àmbit
  
Es convoquen ajudes per al desplegament i la implantació del Pla de Mesures d'Inserció Social de la Comunitat Valenciana, establides pel Decret 132/1990, de 23 de juliol, (DOGV núm. 1.376) i per la Llei 5/1997, de 25 de juny, de Sistema de Serveis Socials de la Comunitat Valenciana.
  
Article 3. Objecte
  
Les ajudes regulades en aquest capítol tenen com a objectiu:
  
1. La subvenció del pagament de salaris i de Seguretat Social del personal de les entitats que tenen dret a sol·licitar aquestes ajudes, encarregat del desplegament i de la implantació del Pla de Mesures d'Inserció Social, mitjançant el tràmit i la gestió de la sol·licitud, l'elaboració de la proposta de resolució individual, el pagament de les prestacions econòmiques reglades, i l'elaboració dels informes de seguiment individual a què fa referència l'article 6 d'aquesta ordre.
  
2. La subvenció dels programes d'Integració definits en el capítol II, secció II del Decret 132/1990, de 23 de juliol (DOGV núm. 1.376), i en la Llei 5/1997, de Sistema de Serveis Socials de la Generalitat Valenciana, com el conjunt de mesures de caràcter sociolaboral orientades a facilitar l'autonomia personal i la plena incorporació social.
  
3. La subvenció de les prestacions econòmiques reglades, tal com estableixen el capítol II, secció III del Decret 132/1990, i la Llei 5/1997, de Sistemes de Serveis Socials de la Generalitat Valenciana, amb la finalitat de cobrir les necessitats bàsiques de les persones perceptores d'aquestes.
  
Article 4. Sol·licitants
  
Podran sol·licitar les ajudes destinades a personal i a programes d'integració, i també la transferència dels fons públics per al lliurament a les persones beneficiàries de les prestacions econòmiques reglades, els ajuntaments i les mancomunitats constituïdes d'acord amb la legislació de règim local, i les entitats de dret públic amb personalitat pròpia que en depenguen, sempre que hagen sigut creades per a intervenir en el camp dels serveis socials i no tinguen caràcter industrial o mercantil.
  
Article 5. Entitats col·laboradores
  
Els sol·licitants a què fa referència l'article anterior podran ser reconeguts per la Conselleria de Benestar Social com a entitats de col·laboració per al lliurament i la distribució a les persones beneficiàries de les prestacions econòmiques reglades a què fa referència l'article 3.3 d'aquesta ordre, d'acord amb els requisits i les condicions fixats per a l'esmentada distribució.
  
En qualsevol cal, perquè les persones físiques o les unitats de convivència que manquen de mitjans de subsistència puguen accedir a les prestacions econòmiques reglades, serà requisit imprescindible el reconeixement previ d'una entitat col·laboradora per a actuar en l'àmbit territorial d'aquelles.
  
Article 6. Obligacions de les entitats locals i de les entitats de col·laboració
  
Sense perjuí que hauran de complir-se els requisits i obligacions establides en l'article 47.4 del text refós de la Llei d'Hisenda Pública de la Generalitat Valenciana, les obligacions que han de complir les entitats locals i les entitats de col·laboració, una vegada concedida la subvenció sol·licitada, seran:
  
1. Amb caràcter general, les definides en l'article 26 d'aquesta ordre.
  
2. Les corporacions locals i les entitats dependents, si actuen com a entitats de col·laboració per al pagament de les prestacions econòmiques reglades a què fa referència l'article 3.3 d'aquesta ordre, tindran, a més, les obligacions següents:
  
a) Amb caràcter general, seguir les condicions, els requisits i els procediments administratius regulats pel Decret 132/1990, de 23 de juliol, del Consell de la Generalitat Valenciana (DOGV núm. 1.376), i per l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400).
  
b) Efectuar una proposta de concessió de la prestació a beneficiaris individuals i entregar-los els fons percebuts d'acord amb els següents requisits i procediment:
  
b.1.) Recepció de la sol·licitud individual de la percepció de la Prestació Econòmica Reglada.
  
b.2.) Verificar, abans d'efectuar la proposta de concessió de la prestació econòmica reglada davant de la Conselleria de Benestar Social, el compliment i l'efectivitat de les condicions o dels requisits determinants per a l'atorgament de les prestacions econòmiques reglades a les persones beneficiàries. Aquests requisits són, d'acord amb l'article 13 del Decret 132/1990, de 23 de juliol, del Consell de la Generalitat Valenciana (DOGV núm. 1.376), i el Decret 171/1999, de 5 d'octubre , del Govern Valencià (DOGV núm. 3.609) els següents:
  
b.2.1) Estar empadronades, com a residents, en qualsevol municipi de la Comunitat Valenciana, amb una any d'antelació, si més no, al moment de presentar la sol·licitud. Aquesta condició s'acreditarà amb un certificat d'Empadronament.
  
b.2.2) Ser major de 25 anys i menor de 65 o, si és el cas, menor de 25 anys sempre que tinga fills o filles a càrrec seu o hagen sigut víctimes de violència i maltractaments al sí de la unitat familiar. Aquesta condició serà acreditada amb una fotocòpia compulsada o acarada del DNI, certificat de naixement, o amb la documentació on conste l'edat, en el cas d'estrangers, i una declaració jurada, si és el cas, per a qui té fills, filles o familiars a càrrec seu.
  
b.2.3) No tenir, la persona sol·licitant o la unitat familiar de què forme part, uns ingressos anuals que, per qualsevol concepte, superen la quantitat de la Prestació Econòmica Reglada computada anualment que li poguera correspondre. Aquesta condició s'acreditarà amb:
  
- Fotocòpia compulsada o acarada de la Declaració de l'Impost sobre la Renda de les Persones Físiques de totes les persones que conviuen al domicili, o un certificat de l'Agència Tributària que acredite que no l'ha presentada. En tots dos casos farà referència a l'últim exercici pressupostari.
  
- També caldrà presentar una declaració jurada d'ingressos.
  
b.2.4) No poden ser beneficiàries de qualsevol altre tipus de pensió o d'ajuda concedida per algun organisme públic la finalitat del qual siga atendre les necessitats de subsistència de la persona beneficiària. Aquesta condició s'acreditarà amb un certificat de pensions expedit per l'administració.
  
b.2.5) Acreditar davant de l'administració, si s'escau, la denúncia o querella per mals tractes formulada per la persona agreujada, el seu representant legal, o el Ministeri Fiscal.
  
b.3) Elaboració, per part de l'equip social de base de l'entitat col·laboradora, de l'informe proposta individual a què fa referència l'article 12 de l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400), el qual serà elevat a la direcció territorial de Benestar Social corresponent.
  
b.4) Existència d'acord de proposta i acceptació per part de la persona beneficiària de les mesures d'inserció social, d'acord amb el model VI d'aquesta ordre, en el qual constaran, si més no, els aspectes següents:
  
- Informe socioeconòmic de la persona sol·licitant de la Prestació.
  
- Proposta de resolució que es realitza quant a la prestació sol·licitada.
  
- Quantia u durada proposada per a la prestació, si cal.
  
- Mesures d'inserció que es proposa establir. Caldrà indicar-hi clarament quines són les mesures que va a prendre's, les dates d'inici i d'acabament, l'horari en què es realitzaran i els mitjans necessaris perquè la persona beneficiària duga a terme les mesures proposades.
  
b.5) A la vista de l'esmentat informe proposta, el director o la directora territorial competent resoldrà, per delegació de la consellera de Benestar Social, sobre la sol·licitud de Prestació Econòmica Reglada, i ho comunicarà a l'entitat perquè ho notifique a la persona interessada. L'entitat col·laboradora haurà de comunicar fefaentment a la direcció territorial, després de la notificació, que aquesta ha sigut efectivament lliurada a la persona sol·licitant, i, si no ha sigut possible, es realitzarà una segona notificació. Donat cas que cap de les dues notificacions arribara a la persona interessada, es comunicarà aquest aspecte a la direcció territorial de Benestar Social amb l'especificació dels motius, amb la finalitat que se suspenga, si és el cas, la resolució individual.
  
b.6) Pel que fa al pagament a les persones beneficiàries de les prestacions econòmiques reglades:
  
Realitzar el pagament de l'import de les prestacions que corresponga rebre a les persones beneficiàries dins dels límits establits en l'article 9 d'aquesta ordre.
  
Exigir el rebut signat per la persona beneficiària, d'acord amb el model VIII recollit en aquesta ordre.
  
Realitzar el pagament de la prestació des del primer dia del mes següent al de la data d'efecte d'aprovació de la sol·licitud per part de la direcció territorial de Benestar Social competent. Els pagaments posteriors es realitzaran per mensualitats vençudes des de la data de meritació d'aquella.
  
Realitzar el seguiment individual a les persones beneficiàries de les prestacions econòmiques reglades verificar que continuen mantenint els requisits per a ser beneficiaris d'aquestes ajudes i emplenar els fulls de seguiment individuals, d'acord amb el model VII d'aquesta ordre.
  
L'entitat col·laboradora haurà d'emetre un certificat a la fi de l'exercici signat per l'alcalde o per l'alcaldessa, o pel president o per la presidenta, de la corresponent entitat pública, si és el cas, en el model X recollit en aquesta ordre, on s'especifique clarament que totes les persones beneficiàries perceptores de la Prestació han complit els requisits de concessió de l'ajuda.
  
b.7) Quant a les obligacions de l'entitat col·laboradora i de la direcció territorial de Benestar Social pel que fa a les quanties que es concedisquen i es paguen a les persones beneficiàries, hi valdrà això:
  
Donat cas que es produïsquen pagaments incorrectes per part de l'entitat col·laboradora dins de les quanties concedides per la resolució individual, aquesta estarà obligada a reintegrar-les o a compensar-les a la Conselleria de Benestar Social. Aquest reintegrament o aquesta compensació es realitzarà després del tancament de l'exercici pressupostari i de la justificació a què fa referència l'article 29.1 d'aquesta ordre.
  
En cap cas, la Conselleria de Benestar Social estarà obligada a pagar les quantitats que les entitats col·laboradores lliuren a les persones beneficiàries en concepte de la Prestació Econòmica Reglada, si no hi ha resolució prèvia del director o de la directora territorial de Benestar Social.
  
El director o la directora territorial no podran dictar resolucions per un import superior al màxim recollit en l'article 9 d'aquesta ordre.
  
Una vegada exhaurits els fons globals atorgats a l'entitat col·laboradora en concepte de Prestació Econòmica Reglada, la direcció territorial no podrà resoldre noves ajudes individuals.
  
Article 7. Prioritats
  
Les prioritats en la concessió de les subvencions tindran en compte els criteris següents:
  
1. Tindran prioritat absoluta en el reconeixement de la condició, per a l'exercici de l'any 2000, com a entitat col·laboradora de la Conselleria de Benestar Social, i en la concessió de les ajudes, les entitats locals, les mancomunitats i les entitats recollides en l'article 4 d'aquesta ordre, reconegudes com a entitats col·laboradores en l'exercici 1999, sempre que hagen tingut persones beneficiàries acollides a aquest programa.
  
Les noves incorporacions s'atendran depenent de la dotació de recursos i dels criteris de necessitat social i de població.
  
2. Tindran prioritat les prestacions sobre els programes i tots dos sobre el personal.
  
Article 8. Documentació
  
La documentació que cal presentar per al reconeixement com a entitat col·laboradora serà aquesta:
  
1. Una sol·licitud, d'acord amb el model que apareix en aquesta ordre, correctament emplenada, signada per l'alcalde o per l'alcaldessa de l'ajuntament o per la persona que represente l'entitat.
  
2. Cada entitat sol·licitarà en una instància, la subvenció per a tots els programes de la seua titularitat que corresponguen al Pla de Mesures d'Inserció Social.
  
3. La subvenció sol·licitada es diferenciarà en dos conceptes:
  
a) Personal, el qual recollirà les despeses derivades de les actuacions que apareixen en l'article 3.1 d'aquesta ordre.
  
b) Programes, el qual englobarà tant les despeses derivades del personal com les pròpies del seu manteniment. Els citats programes i/o serveis seran els previstos en l'article 3.2 d'aquesta ordre.
  
4. Les dades de la sol·licitud s'emplenaran d'acord amb els criteris següents:
  
a) Dades referides al pressupost:
  
a.1. total del pressupost de l'entitat.
  
a.2. quantitat total assignada al Pla de Mesures d'Inserció Social, i
  
a.3. quantitats destinades a cadascun dels programes i /o conceptes sol·licitats.
  
b) Memòria de l'exercici anterior referent al desplegament dels programes o de les prestacions per a la gestió dels quals se sol·licita subvenció i/o reconeixement de l'entitat col·laboradora i l'assignació dels corresponents fons, si n'hi haguera. Donat cas que l'entitat considerara necessari presentar una memòria més extensa, podrà presentar-se un document a banda, tot emplenant, no obstant això, l'apartat de la sol·licitud a què fa referència aquest punt.
  
c) Metodologia d'actuació referida als programes o als serveis dels quals es demana subvenció per a l'exercici sol·licitat, sistema d'avaluació previst i recursos disponibles. Donat cas que l'entitat considerara necessari presentar una desplegament més extens, podrà presentar-se un document a banda, tot emplenant, no obstant això, l'apartat de la sol·licitud a què fa referència aquest punt.
  
d) Plantilla de personal encarregat del desplegament i de la implantació del Pla de Mesures d'Inserció Social, titulació d'aquesta, modalitat de contracte i temps de dedicació. S'hi indicarà, si escau, el centre o el programa amb què es comparteix la persona treballadora per a la qual se sol·licita la subvenció.
  
5. Serà obligatori adjuntar a la sol·licitud, correctament emplenada, la Fitxa de Manteniment de Tercers, d'acord amb el model d'aquesta ordre, amb les dades bancàries de les persones sol·licitants, per tal de poder realitzar el pagament de la subvenció concedida.
  
Article 9 Import de les prestacions
  
La quantitat que s'assignarà a les ajudes adreçades al pagament de prestacions econòmiques reglades, i a les subvencions dels distints programes i serveis previstos en aquest capítol, s'atendran a les consideracions següents:
  
1. L'import de la prestació serà l'establit per a les pensions no contributives en el seu còmput anual per a l'exercici 2000. L'import mensual que en resulte serà incrementat quan, amb la persona beneficiària, hi convisquen familiars a càrrec seu, d'acord amb l'escala següent:
  
Pel primer familiar 3.300 PTA mensuals
  
Pel segon familiar 2.300 PTA mensuals
  
Pel tercer familiar 2.000 PTA mensuals
  
Pel quart familiar 1.800 PTA mensuals
  
El fet que hi haja més de quatre membres a càrrec seu no implicarà majors increments, raó per la qual l'import màxim mensual que es pot augmentar per familiars a càrrec no podrà excedir de 9.400 PTA mensuals.
  
2. Pel que fa a la quantia que s'assigne a les diverses entitats en concepte de personal i de programes, hi valdrà el que diuen els mòduls recollits en l'annex I d'aquesta ordre.
  
Capítol II
  
Ajudes per al manteniment de programes, serveis i centres d'Intervenció, d'Atenció Familiar i de Promoció de l'Adopció
  
Article 10. Índole de les ajudes
  
Les ajudes per al desplegament integral de les famílies i de l'adopció es convoquen com a subvencions per a despeses, tant d'entitats públiques com privades sense ànim de lucre, la finalitat de les quals siga el manteniment de programes, serveis i centres. Aquestes ajudes podran ser destinades a les citades entitats quan despleguen programes d'atenció a la família o de promoció de l'adopció, tal com es regula tot seguit.
  
Secció primera
  
Subvenció de programes i de serveis gestionats per entitats locals i privades sense ànim de lucre
  
Article 11. Àmbit
  
Es convoquen ajudes per al desplegament de diversos programes i serveis que atenguen la problemàtica de les famílies, que en garantisquen l'atenció integral, n'eviten el desarrelament, en fomenten el desenvolupament, la convivència, la cooperació social, o que promocionen i estabilitzen l'estructura familiar.
  
Igualment seran objecte d'aquestes ajudes els programes i els serveis desplegats per entitats sense ànim de lucre que presenten programes de formació i d'estudi adreçats a persones i a famílies que estiguen en tràmit d'adopció, i també les entitats de Mediació per a la tramitació de l'adopció internacional.
  
Article 12. Objecte
  
Les ajudes destinades a la protecció i al suport de la família seran de dos tipus:
  
1. Ajudes per al pagament de salaris i de la Seguretat Social de les persones professionals que, depenent directament de l'entitat, intervenen en els diferents programes i serveis recollits en la Llei 5/1997, de Sistema de Serveis Socials de la Generalitat Valenciana, quan la seua definició i el seu contingut siga de suport a la família i/o a la promoció de l'adopció.
  
2. Ajudes per a manteniment dels programes i dels serveis previstos en el punt anterior. S'inclouran en el concepte de manteniment totes les despeses derivades de la contractació externa a unes altres entitats o empreses dels programes i serveis realitzats.
  
Article 13. Sol·licitants
  
Podran sol·licitar les ajudes regulades en aquesta secció les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia dependents d'aquelles (sempre que hagen sigut creades per a intervenir en el camp dels serveis socials i no tinguen caràcter industrial o mercantil), i les entitats sense ànim de lucre.
  
a) Les corporacions locals, les mancomunitats constituïdes d'acord amb la legislació de règim local, les entitats de dret públic amb personalitat jurídica pròpia dependents d'aquelles (sempre que hagen sigut creades per a intervenir en el camp dels serveis socials i no tinguen caràcter industrial o mercantil) podran sol·licitar ajudes per a l'any 2000, sempre que reunisquen les condicions següents:
  
- Estar inscrites en el Registre d'Entitats, Centres i Serveis de la Conselleria de Benestar Social, i, si escau, estar correctament autoritzades.
  
- El registre i l'autorització de programes i serveis podran ser resolts en el mateix acte de la resolució de l'ajuda.
  
b) Les entitats sense ànim de lucre podran sol·licitar ajudes per a l'any 2000, sempre que reunisquen les condicions següents:
  
Estar inscrites en el Registre d'Entitats, Centres i Serveis de la Conselleria de Benestar Social, i, si escau, estar correctament autoritzades. El registre i l'autorització de programes i serveis podran ser resolts en el mateix acte de la resolució de l'ajuda.
  
En el cas de les entitats de Mediació en matèria d'adopció internacional, hauran d'estar correctament acreditades d'acord amb la normativa autonòmica, estatal i internacional vigent.
  
En el cas de programes i serveis adreçats a la millora del procés d'adopció, cal tenir com un dels objectius la protecció a la família o a la infància, o a la promoció de l'adopció, en els termes previstos en la Llei 5/1997, de 25 de juny, de Sistema de Serveis Socials de la Comunitat Valenciana (DOGV núm. 3.032), en el Conveni de la Haia, ratificat per l'estat espanyol el 30 de juny de 1995, en la Llei 21/1987, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil en matèria d'adopció, en la Llei 7/1994, de la Infància, de la Generalitat Valenciana, i en la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
Article 14. Prioritats
  
1. Tindran caràcter prioritari per a la concessió de les ajudes respecte d'uns altres programes i serveis, aquests:
  
a) Els iniciats en exercicis anteriors que siga convenient que continuen per interés social.
  
b) Els que impulsen accions integrades d'atenció a la problemàtica familiar, i es configuren com a servis integrats d'atenció a la família.
  
c) Els d'atenció a famílies amb tots o algun dels seus membres en situació desafavorida i/o de risc social, que els permeten l'ajuda temporal.
  
d) Els d'orientació i mediació familiar.
  
e) Els que atenguen la problemàtica generada per les situacions de violència al si de la família.
  
f) Els adreçats a la formació bàsica per a l'atenció d'ancians o ancianes en l'àmbit familiar.
  
g) Els que presenten programes de formació per a les famílies.
  
h) Els que promoguen l'execució i el manteniment de programes i serveis orientats a dones gestants en situació de risc social, i la posterior reinserció social, l'assistència i l'atenció dels seus fills o filles.
  
i) Els que s'adrecen a la creació d'equips professionals formats per psicòlegs o psicòlogues i a treballadors i treballadores socials, amb la finalitat d'elaborar els informes previs necessaris per a l'obtenció del certificat d'idoneïtat en la tramitació de les adopcions.
  
j) Els que potencien la integració sociolaboral a persones beneficiàries de prestacions econòmiques reglades, d'acord amb la implantació del Pla de Mesures d'Inserció Social a la Comunitat Valenciana, mitjançant la contractació, per un període mínim de l'exercici pressupostari per al qual es concedeix l'ajuda, de treballadors i treballadores dels programes de garantia social, de tallers d'inserció sociolaboral, o de programes d'integració sociolaboral del Pla de Mesures d'Inserció Social mateix.
  
k) Els presentats per les entitats de Mediació en matèria d'adopció internacional que procuren la millora del procés d'adopció. Seran criteris prioritaris en la concessió:
  
k.1. La dificultat de tramitació en el país d'origen dels menors.
  
k.2. Que tinguen la seu o les seus a la Comunitat Valenciana.
  
k.3. El nombre d'expedients tramitats a la Comunitat Valenciana en els exercicis anteriors.
  
k.4. La realització del seguiment de les adopcions, una vegada constituïdes.
  
k.5. L'avaluació de les memòries econòmica i d'activitats realitzada per la comissió de valoració de les ajudes.
  
k.6. L'adequació de mitjans materials i tècnics al volum de tramitació.
  
2. No obstant això, no tindran caràcter prioritari els programes enumerats en el punt primer d'aquest article quan la realització ja estiga prou coberta per unes altres entitats, en l'àmbit provincial o comunitari.
  
Secció segona
  
Subvenció de centres gestionats per entitats locals i privades sense ànim de lucre
  
Article 15. Àmbit
  
Es convoquen ajudes per al manteniment de centres que atenguen la problemàtica de les famílies, que en garantisquen l'atenció integral, n'eviten el desarrelament, en fomenten el desenvolupament, la convivència, la cooperació social, o que promocionen i estabilitzen l'estructura familiar.
  
Article 16. Objecte
  
Les ajudes destinades a aquests podran funcionar tant les despeses de personal i de manteniment propis dels centres, com els dels programes i serveis que es realitzen dins d'ells, d'acord amb els mòduls recollits en l'annex I d'aquesta ordre.
  
Article 17. Sol·licitants
  
Podran sol·licitar aquestes ajudes les persones titulars i les representants dels centres, sempre que disposen de l'autorització regulada en el capítol II del títol IV de la Llei 5/97, de Sistema de Serveis Socials de la Comunitat Valenciana, i en els capítols I i II del títol III del Decret 40/90, de 26 de febrer, del Govern Valencià (DOGV núm. 1.274).
  
No obstant això, en el cas de la subvenció adreçada a centres d'Atenció Infantil de 0 a 3 anys, serà requisit suficient tenir sol·licitada, davant de la Conselleria de Cultura, Educació i Ciència, l'autorització, i tenir presentada la documentació preceptiva orientada a obtenir l'autorització com a centre de primer cicle d'Educació Infantil, o bé tenir-la concedida.
  
Article 18. Prioritats
  
S'estableixen les prioritats següents:
  
1. Les entitats públiques, quan presenten programes idèntics i de similar qualitat que els de les entitats privades.
  
2. S'atendran, en primer lloc, les sol·licituds dels centres que actualment estiguen en funcionament i, entre aquests, els subvencionats en exercicis anteriors; en segon lloc, els de nova creació.
  
Secció tercera
  
Documentació que han de presentar les entitats juntament amb la sol·licitud d'ajudes, per als centres, els programes i els serveis
  
Article 19. Documentació
  
La documentació que han de presentar les diverses entitats per a sol·licitar les ajudes previstes en el capítol II d'aquesta ordre és aquesta:
  
1. Tipus de sol·licitud:
  
a) En el cas de sol·licitud de subvenció per a serveis o programes
  
Caldrà presentar una sola sol·licitud, en el model previst en aquesta ordre, correctament emplenada, signada per l'alcalde o per l'alcaldessa de l'ajuntament o per qui exercisca la representació de l'entitat, per a tots els programes o serveis de la seua titularitat respecte dels quals se sol·licita la subvenció, amb la descripció que s'hi indica.
  
b) En el cas de sol·licitud de subvenció per a centres
  
Caldrà presentar una sol·licitud per a cadascun dels distints centres de la seua titularitat en el model de sol·licitud recollit en aquesta ordre. Si no ho fan així, se'ls requerirà per part de la direcció territorial de Benestar Social perquè esmene el defecte en el termini que es determina en l'article 23.
  
2. En la sol·licitud s'emplenaran les dades següents, d'acord amb els criteris que s'indiquen tot seguit:
  
a) S'emplenaran les dades que fan referència al pressupost d'ingressos i de despeses de la gestió ordinària de l'exercici per al qual se sol·licita la subvenció.
  
b) Es realitzarà una memòria de l'exercici anterior, de cada centre, programa o servei, per al qual se sol·licita la subvenció. Donat cas que l'entitat considerara necessari presentar una memòria més extensa, podrà presentar-se un document a banda, tot emplenant, no obstant això, l'apartat de la sol·licitud a què fa referència aquest punt.
  
c) S'exposarà la metodologia i/o el programa d'actuació, el sistema d'avaluació previst i els recursos disponibles referida als centres, programes o serveis dels quals es demana subvenció per a l'exercici sol·licitat,. Donat cas que l'entitat considerara necessari presentar una desplegament més extens, podrà presentar-se un document a banda, tot emplenant, no obstant això, l'apartat de la sol·licitud a què fa referència aquest punt.
  
d) S'hi inclourà la plantilla de personal adscrita als centres, programes o serveis sol·licitats, titulació d'aquesta, modalitat de contracte i temps de dedicació. S'hi indicarà, si escau, el centre o el programa amb què es comparteix la persona treballadora per a la qual se sol·licita la subvenció.
  
Quan la sol·licitud es realitze per a la subvenció de centres, haurà d'haver-hi també la documentació acreditativa de tenir contractada la plantilla el dia 1 de gener del 2000, o el compromís de contractar, des de la data en què se sol·licita l'inici de la subvenció, la plantilla específica que corresponga.
  
e) En el cas de subvenció adreçada a centres d'Atenció Infantil de 0 a 3 anys, un ofici de la Conselleria de Cultura, Educació i Ciència que indique que s'ha sol·licitat l'autorització i s'ha presentat la documentació preceptiva orientada a obtenir l'autorització com a centre de primer cicle d'Educació Infantil, o bé que es té concedida.
  
f) En la subvenció destinada a centres, caldrà adjuntar-hi la relació nominal de les persones beneficiàries, indicant-ne les aportacions.
  
g) Pel que fa a entitats de Mediació d'adopció internacional, hi valdrà el que diu el Decret 168/96, de 10 de setembre, amb l'obligació de presentar una relació descriptiva dels expedients tramitats a la Comunitat Valenciana corresponents a exercicis anteriors, de manera diferenciada, d'acord amb el model de la sol·licitud.
  
3. En el cas d'entitats sense ànim de lucre, caldrà presentar, a més, la documentació següent:
  
a) Alta en l'Impost d'Activitats Econòmiques i, si escau, últim rebut de l'impost, o certificat que acredite que està exempt de presentar-lo.
  
b) Certificat de l'Agència Estatal d'Administració Tributària que acredite que s'han presentat les declaracions de l'Impost de Societats, i les corresponents declaracions per pagaments fraccionats a compte, de retencions que en cada cas procedisquen, declaracions periòdiques de l'IVA, declaració del resum anual d'aquest últim impost o certificat que acredite que està exempt de presentar-la. El certificat farà referència a les declaracions el termini reglamentari de pagament de les quals haguera vençut en els 12 mesos immediatament anteriors a la data de sol·licitud del certificat.
  
c) Certificat de l'òrgan competent que acredite que la persona sol·licitant no té deutes de naturalesa tributària en període executiu amb la Comunitat Valenciana o, en el cas de constrenyiment, deutes no atesos en període voluntari amb la Comunitat Valenciana.
  
d) Certificat de la Tresoreria General de la Seguretat Social que acredite els aspectes següents:
  
d.1. Estar inscrites en el sistema de la Seguretat Social.
  
d.2. Haver afiliat, si escau, i haver donat d'alta els treballadors i les treballadores que hi presten serveis o assistència tècnica.
  
d.3. Haver presentat els documents de cotització corresponents a les quotes de Seguretat Social i, si és el cas, dels corresponents de recaptació conjunta d'aquestes, i també les assimilades a aquelles a l'efecte de recaptació corresponents als 12 mesos anteriors a la data de sol·licitud del certificat.
  
d.4. Estar al corrent en el pagament de les quotes o d'uns altres deutes de la Seguretat Social.
  
e) Donat cas que no s'expedira el certificat procedent per part de l'òrgan competent en el termini de 20 dies naturals comptadors des que va ser sol·licitat, podran presentar-se amb els mateixos efectes les sol·licituds de certificats, sense perjudici de l'obligació que tenen les persones beneficiàries de presentar els corresponents certificats abans de l'atorgament de les ajudes.
  
f) Quan la persona sol·licitant no estiga obligada a presentar les declaracions o els documents a què fan referència els apartats anteriors, s'acreditarà aquesta circumstància mitjançant el certificat de l'òrgan administratiu competent o una declaració responsable. En el cas d'aportació de declaració responsable, aquesta haurà de citar les causes i el precepte normatiu que justifique tot això.
  
4. Tots els documents presentats seran originals, còpies legalitzades per notari o notària, acarades o compulsades.
  
5. Serà obligatori adjuntar a la sol·licitud, correctament emplenada, la Fitxa de Manteniment de Tercers, d'acord amb el model d'aquesta ordre, amb les dades bancàries de les persones sol·licitants per poder realitzar el pagament de la subvenció concedida.
  
Secció quarta
  
Imports de les ajudes
  
Article 20. Import
  
La quantia que s'assignarà a cadascun dels centres, programes o serveis recollits en aquest capítol, tindrà en compte els factors següents:
  
1. Amb caràcter general:
  
a) El nivell d'execució i l'avaluació del centre, programa o servei en l'exercici 1999 i en exercicis anteriors.
  
b) El pressupost que la corporació local o l'entitat sense ànim de lucre dedica als centres, programes i serveis subvencionats per la Conselleria de Benestar Social, en relació amb el pressupost general d'aquella.
  
c) La col·laboració de l'entitat amb la Generalitat Valenciana en el camp de la promoció i la inserció social, amb especial èmfasi en els Serveis Socials Especialitzats orientats a la família, al menor i a l'adopció, que transcendisca l'àmbit municipal.
  
d) Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
2. Pel que fa a les quanties que s'assignen a les diferents entitats en concepte de personal i de manteniment, hi valdrà el que es diu en aquest apartat i en els mòduls previstos en l'annex I d'aquesta ordre.
  
a) Criteris que han d'utilitzar-se per al càlcul de la subvenció que s'ha de concedir:
  
a.1. El mòdul establit ha de ser entés com a màxim. No obstant això, sols es proposarà la subvenció per les despeses realment previstes i adequades al centre, programa o servei. La comissió de valoració podrà determinar, si escau, quines despeses de les que se sol·licita subvenció no són adequades a l'objecte d'aquesta.
  
a.2. Per a centres, l'import total es calcularà pel nombre de dies realment obert durant l'any. En el cas que el centre romanga tancat en períodes festius, caps de setmana i períodes de vacances, el còmput es farà sobre un màxim de 220 dies per any.
  
a.3. Donat cas que se sol·licite la subvenció de despeses de manteniment o de personal que no es dedicaren completament a l'activitat per a la qual se sol·licita l'ajuda, l'entitat indicarà en la sol·licitud quin percentatge sobre el total de la despesa considera que dedica al programa per al qual es dedica la subvenció. L'esmentat percentatge serà l'utilitzat en la justificació que es realitzarà de la subvenció concedida, si escau.
  
b) Despeses en concepte de personal:
  
b.1. La subvenció atorgada a l'entitat en concepte de personal no dependrà de la titulació de qui ocupa el lloc de treball, sinó de la que siga necessària per a ocupar-lo.
  
b.2. El concepte salaris podrà incloure les despeses de Seguretat Social, tant per part del treballador i de la treballadora com de l'empresa, dietes de desplaçament i qualsevol altre concepte que l'entitat incloga en la nòmina.
  
b.3. Tot respectant la legalitat vigent, les comissions de valoració podran proposar la concessió de quantitats inferiors en aquest concepte quan la causa estiga correctament justificada.
  
b.4. El personal voluntari que presta serveis a canvi d'una gratificació, i que conste així a la sol·licitud, podrà ser computat com a despesa de personal. En aquest, cas, caldrà presentar els rebuts justificatius de la despesa en els quals constaran el nom i els cognoms de la persona col·laboradora, el DNI, la signatura i el nom del centre o de l'entitat.
  
b.5. Es preveurà en el concepte personal el derivat de despeses per una prestació continuada de serveis professionals (fins i tot quan aquesta no cobrisca tot el període subvencionat). En aquest cas, per a la justificació, caldrà adjuntar la minuta de la persona professional (adreça, metge o metgessa, psicòleg o psicòloga, etc.), la qual haurà de reunir els requisits que exigeix la legislació vigent en la matèria.
  
c) Despeses en concepte de manteniment de centres, programes i serveis, excloent-ne les despeses de personal:
  
c.1. Als centres es podran subvencionar els que siguen necessaris per al funcionament, sense excedir del mòdul màxim corresponent a la seua tipologia.
  
c.2. Als programes o serveis es podran subvencionar els que siguen necessaris per a la realització.
  
c.3. Els serveis de contractació a empreses externes, distintes de l'entitat subvencionada (cuina, neteja, bugaderia i altres), i els treballs realitzats per tercers, es computaran com a despeses de manteniment, fins i tot quan es realitzen al local mateix de l'entitat que és l'objecte de la subvenció.
  
c.4. De la mateixa manera, es computaran com a despeses de manteniment els que es produïsquen com a resultat de la contractació a un tercer de la gestió total d'un programa específic.
  
d) Despeses que poden incrementar el mòdul establit:
  
d.1. Plus de direcció, és a dir el que pot assignar-se al treballador o a la treballadora responsable del centre, independentment de la titulació o de la categoria professional que tinga.
  
d.2. Plus de coordinació, és a dir el que pot aplicar-se a centres per als llocs intermedis que depenguen d'un director o directora i per a les persones treballadores dels programes o serveis, independentment de la titulació que tinga.
  
d.3. Arrendament i assegurances.
  
d.4. Tributs. S'exclouran d'aquest concepte les sancions que s'hagen produït per incompliments fiscals i les quantitats corresponents a l'Impost del Valor Afegit, si s'està exempt de pagar-lo.
  
d.5. Contractes anuals de manteniment, sempre que no siguen previstos ja a la sol·licitud com a despesa pròpia del centre, programa o servei.
  
e) Mòdul de reserva de plaça:
  
Aquest mòdul s'aplicarà solament en el cas de centres, amb una subvenció del 85% del mòdul establit. Per reserva de plaça s'entendran:
  
e.1. Les places pendents de cobertura.
  
e.2. Les places no cobertes per la persona usuària o quan aquesta s'absenta del centre més de set dies continus d'activitat en aquest.
  
f) Exclusions:
  
No es consideraran despeses de personal ni de manteniment les facturacions dels serveis que realitzen les persones treballadores que siguen, alhora, presidentes o membres de la junta de govern de les entitats sense ànim de lucre.
  
Títol II
  
Procediment
  
Capítol I
  
Iniciació del procediment
  
Article 21. Lloc de presentació
  
El procediment serà iniciat per l'entitat o per la persona interessada, i s'ajustarà al que estableix aquesta ordre i, amb caràcter general, la Llei de Règim Jurídic de les Administracions Públiques i del Procediment Administratiu Comú.
  
Les sol·licituds d'ajuda es presentaran, juntament amb la documentació requerida, en el Registre de la direcció territorial de Benestar Social de la província on estiga el centre, el programa o el servei per al qual se sol·licita la subvenció; o bé on tinga la seu l'entitat, per als programes o els serveis d'àmbit comunitari, sense perjudici de poder presentar-la en la resta de llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 22. Terminis de presentació
  
Una vegada siga publicada aquesta ordre en el Diari Oficial de la Generalitat Valenciana, el termini de presentació de sol·licituds comprendrà des de l'1 de gener de l'any 2000 fins al 31 de gener del mateix anys, tots dos inclusivament.
  
Capítol II
  
Tramitació, resolució i recursos
  
Article 23. Tramitació
  
El procediment que cal seguir en la tramitació de les sol·licituds presentades serà el següent:
  
Una vegada rebudes les sol·licituds, les direccions territorials de Benestar Social les verificaran, i podran realitzar d'ofici les actuacions que consideren necessàries per a la determinació, la coneixença, i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es requerirà l'entitat interessada perquè, en el termini de 10 dies, repare la falta o aporte els documents preceptius, amb indicació que si no ho fa així, es considerarà que desisteix de la seua petició i s'arxivarà l'expedient sense més tràmit. Aquest tràmit es realitzarà d'acord amb el que diu l'article 71 de la Llei 30/92, de 26 de novembre.
  
En la fase de tramitació de l'expedient, a la vista de la documentació que hi haja i de les obligacions que s'adquirisquen per la concessió de l'ajuda, es podran demanar informes dels organismes i de les entitats que es crega oportú i realitzar les comprovacions necessàries sobre l'exactitud de tot això.
  
Article 24. Resolució
  
El procediment que cal seguir en la resolució de les sol·licituds presentades serà el següent:
  
1. Per a l'elaboració de les propostes de resolució es crearan comissions de valoració, les quals es constituiran d'acord amb la disposició addicional quarta d'aquesta ordre. L'òrgan competent en matèria de família, menor i adopció hi podrà fixar, d'acord amb les disponibilitats pressupostàries, els imports màxims per a la valoració i la concessió de les subvencions, amb la finalitat de planificar i racionalitzar la subvenció adreçades als diversos centres, programes i serveis, tant en l'àmbit provincial com comunitari. Sense perjudici de tot això, l'òrgan competent per a resoldre podrà proposar el prorrateig de la subvenció, entre les persones beneficiàries d'aquesta, de l'import global màxim fixat.
  
2. La resolució de les sol·licituds d'ajudes o de reconeixement com a entitats col·laboradores en la gestió i la distribució de les Prestacions Econòmiques Reglades, sol·licitades a l'empara d'allò previst en aquesta ordre, correspon a la consellera de Benestar Social, a proposta de la Direcció General de Família, Menor i Adopcions, sense perjudici de les delegacions de signatura que puguen realitzar-se posteriorment, mitjançant una resolució de la consellera de Benestar Social.
  
3. El termini màxim per a tramitar, resoldre i notificar les sol·licituds sobre les ajudes previstes en aquesta ordre serà de sis mesos comptadors des de la data en què es va presentar la sol·licitud.
  
4. En els casos en què no hi haja resolució expressa en el termini indicat, s'entendrà que les sol·licituds han sigut desestimades, a l'efecte previst en l'article 44.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. L'import de les subvencions concedides no podrà, aïlladament o en concurrència amb subvencions o ajudes d'unes altres administracions públiques o ens públics o privats, nacionals o internacionals, superar el cost de l'activitat que han de desplegar les persones o les entitats beneficiàries.
  
6. Podrà ser motiu de denegació de les ajudes recollides en aquesta ordre, la incorrecta o la nul·la justificació de les quantitats rebudes en concepte d'ajudes atorgades per l'administració de la Generalitat Valenciana en l'exercici anterior, o no reintegrar les quantitats rebudes incorrectament corresponents a aquelles subvencions. En tot cas, per que procedisca la denegació, serà necessari que abans, qualsevol de les citades circumstàncies hagen sigut constatades i declarades per l'administració mitjançant resolució expressa motivada, dictada en un procediment amb audiència i notificació a la persona interessada.
  
Article 25. Recursos
  
Contra les resolucions dictades per la consellera de Benestar Social, que posen fi a la via administrativa, s'hi podrà interposar potestativament un recurs de reposició, o acudir directament a la via jurisdiccional contenciosa administrativa en la forma, el termini i les condicions que determina la llei que regula l'esmentada jurisdicció.
  
Títol III
  
Del pagament i de la justificació de les subvencions
  
Article 26. Obligacions
  
1. Les entitats subvencionades hauran de complir els punts següents:
  
a) La submissió a les actuacions de control financer que correspon a la Intervenció General en relació amb la subvenció i les ajudes concedides.
  
b) Comunicar fefaentment a l'òrgan que concedeix la subvenció, la sol·licitud i la concessió de qualsevol ajuda amb la mateixa finalitat, per part d'uns altres organismes públics. L'obtenció concurrent de subvencions o d'ajudes atorgades per unes altres administracions o ens públics o privats podrà originar la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per a les persones perceptores de fons públics.
  
d) No minorar ni anul·lar la consignació que hagueren previst inicialment en el pressupost per a aquest fi.
  
e) En el cas de subvenció de centres, tot respectant el caràcter propi de l'entitat i la tipologia pròpia del centre, les vacants que es produïsquen en les places subvencionades han de cobrir-se obligatòriament per les persones beneficiàries que la Direcció General de la Família, Menor i Adopcions, mitjançant la direcció territorial corresponent, determine. Les citades vacants per a cobrir hauran de ser en un percentatge igual al que se subvencione quant al cost total del centre, o bé en nombre igual al de places subvencionades en la seua totalitat.
  
També serà obligatori per a l'entitat comunicar les baixes de persones ateses en un termini màxim de 3 dies hàbils comptadors des de l'endemà que es produïsca.
  
f) Facilitar la inspecció, el control i el seguiment de la Conselleria de Benestar Social, i, en particular, de la Direcció General de la Família, Menor i Adopcions o de les seues unitats administratives dependents, amb la finalitat de conèixer qualsevol aspecte de l'activitat que és l'objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus que se'ls sol·licite i que tinga com a objectiu justificar el compliment dels requisits i de les condicions per a la concessió de la subvenció, la realització de les activitats o l'adopció del comportament que justifica el lliurament d'aquesta, o bé la correcta aplicació de la quantitat lliurada a la finalitat prevista, sense perjudici de la confidencialitat exigible.
  
g) Col·laborar amb la Generalitat Valenciana, en l'àmbit del centre o del programa subvencionat, en polítiques integrals, amb la finalitat d'afavorir la coordinació i la integració dels centres, serveis i programes subvencionats en el camp de la família, menor o adopció.
  
h) Atendre els pagaments de les obligacions que s'hi contrauen.
  
i) Formalitzar adequadament els documents de seguiment tècnic i financer recollits en aquesta ordre o en la resolució que publique la forma de pagament, de justificació i les disponibilitats pressupostàries per a la subvenció dels diversos centres, programes i serveis previstos en aquesta ordre.
  
j) Justificar les ajudes concedides en el termini màxim establit en aquesta ordre o en les normes que hi siguen d'aplicació.
  
k) Presentar en la direcció territorial de Benestar Social corresponent, abans del 28 de febrer de l'exercici següent, una memòria de desenvolupament dels centres, programes o serveis subvencionats.
  
2. Les entitats de mediació en matèria d'adopció internacional hauran d'atenir-se, a més, a les obligacions següents:
  
a) Complir les condicions i els requisits establits en el Decret 168/96, pel qual es regula l'acreditació d'entitats de Mediació d'Adopció Internacional a la Comunitat Valenciana.
  
b) Amb la finalitat que la subvenció concedida es destine, en la quantia adequada, a disminuir els costos de tramitació que han de sufragar les famílies sol·licitants de l'adopció, no ampliar els serveis ja existents ni contractar personal addicional al que ja té l'entitat, a càrrec de la subvenció concedida, si no és per raons justificades i amb l'autorització prèvia escrita de la Conselleria de Benestar Social, mitjançant la Direcció General de la Família, Menor i Adopcions.
  
c) No transferir l'import ni utilitzar la subvenció concedida en activitats de l'entitat que es realitzen en unes altres autonomies, ni sufragar les despeses de personal ni de manteniment dels representants d'aquesta en uns altres països.
  
3. L'incompliment d'alguna d'aquestes obligacions podrà originar la deixada sense efecte o la minoració de la resolució de la concessió de l'ajuda i, si és el cas, l'exigència de l'interés de demora des del moment del pagament de la subvenció.
  
Article 27. Sistema de pagament de les ajudes i de les subvencions
  
Per al pagament de les ajudes i de les subvencions previstes en aquesta ordre, hi valdran els terminis i els percentatges següents, els quals seran especificats en les resolucions de concessió de les ajudes corresponents:
  
1. Per al pagament de les Prestacions Econòmiques Reglades gestionades per les entitats col·laboradores:
  
Si no hi ha quantitats pagades anticipadament en exercicis anteriors pendents de reintegrar a la Conselleria de Benestar Social, reclamades a l'entitat per resolució de la consellera de Benestar Social correctament notificada, podrà avançar-se a l'entitat col·laboradora el 100% de la quantitat concedida en aquest concepte. Donat cas que hi haguera les esmentades quantitats, es podrà realitzar el mateix avançament, però aquelles hauran d'estar compensades amb les quantitats concedides en l'exercici per al qual es convoquen aquestes ajudes. Aquesta circumstància es farà constar en la resolució de concessió.
  
2. Per al pagament de despeses de personal i de manteniment de centres, serveis i programes:
  
a) Per al pagament corresponent als programes d'integració i de les despeses de salaris i de Seguretat Social previst en el capítol I ?Pla de Mesures d'Inserció Social- d'aquesta ordre, hi valdrà el que diu l'article 47 bis del text refós de la Llei d'Hisenda Pública de la Generalitat Valenciana, amb els imports següents:
  
a.1. S'avançarà un 40% de l'import de la subvenció després de la concessió d'aquesta.
  
a.2. Després de l'aportació i de la comprovació de la documentació justificativa de l'efectiva i correcta aplicació de la quantitat lliurada en l'apartat anterior, es pagarà un avançament del 20% de l'import de la subvenció.
  
a.3. La resta serà pagada després de la justificació, per part de la persona beneficiària, de la totalitat de la despesa que és l'objecte de la subvenció atorgada.
  
b) Per al pagament de programes, serveis i centres d'Intervenció Familiar i Promoció de l'Adopció previstos en el capítol II d'aquesta ordre, hi valdrà el que segueix:
  
Les transferències corrents que calga realitzar com a conseqüència de la concessió de la subvenció a l'empara d'aquesta ordre, podran realitzar-se mitjançant el pagament fraccionat de la quantitat total de la subvenció concedida, per trimestres avançats, de manera que es realitzarà el lliurament corresponent al tercer trimestre amb la justificació prèvia de la quantitat lliurada en el primer trimestre, i el lliurament corresponent al quart trimestre amb la justificació prèvia de la totalitat de la despesa que és objecte de la subvenció corresponent als tres primers trimestres, i procedint a les regularitzacions que hi pertoquen d'acord amb les justificacions presentades.
  
En qualsevol cas, durant el mes de gener de l'exercici següent, les persones beneficiàries de les citades transferències corrents hauran de justificar la totalitat de la despesa anual que és l'objecte de la subvenció. En aquest moment es procedirà a la liquidació d'aquesta, de la qual podrà derivar-se una nova globalització que implicarà l'exigència de reintegrament dels imports incorrectament rebuts si la justificació és insuficient.
  
A aquest efecte, les persones beneficiàries hauran d'aportar els justificants de les despeses corresponents a cada trimestre en el mes natural següent a l'acabament.
  
3. No obstant això, el que diu aquest article serà d'aplicació sempre que estiga d'acord amb el que indica la llei de pressupostos de la Generalitat Valenciana per a l'any 2000 i la resta de normativa que hi siga d'aplicació.
  
Article 28. Avals
  
Llevat dels casos exceptuats en l'article 47 bis del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda de la Generalitat Valenciana, o en unes altres normes, per a la realització d'avançaments de pagament serà necessari que la persona beneficiària de la subvenció presente garanties prèvies.
  
Quan la presentació de garanties siga necessària, la persona beneficiària estarà obligada a presentar-les mitjançant l'aportació d'un aval bancari solidari o amb una renúncia expressa al benefici d'excussió, una garantia real immobiliària o una pòlissa d'assegurança subscrita amb qualsevol entitat oficialment reconeguda, per l'import de la quantitat avançada. En el cas d'avançaments, l'aval es formalitzarà abans del primer avançament i per l'import que pertoque, i no serà necessària cap garantia ulterior. La presentació de les garanties descrites serà condició indispensable per a poder realitzar el pagament anticipat.
  
Siga quina siga la forma elegida per a formalitzar la garantia, aquesta haurà de ser depositada als serveis territorials de la Conselleria d'Economia i Hisenda de la província corresponent, els quals hauran de lliurar a la persona beneficiària de la carta de pagament acreditativa del depòsit que aquesta haurà de presentar a la Direcció General de la Família, Menor i Adopció, com a requisit previ i inexcusable per al pagament.
  
Article 29. Sistema de justificació de les ajudes i les subvencions
  
Els terminis i el sistema de justificació dependran de la forma de pagament que s'establisca per als diferents tipus de subvencions. No obstant això, no podran presentar-se justificacions de despeses realitzades en l'exercici 2000 després del 31 de gener del 2001.
  
1. Les entitats col·laboradores justificaran la despesa realitzada, corresponent a les Prestacions Econòmiques Reglades, de la manera següent:
  
a) Un certificat de l'obligació reconeguda o pagaments ordenats (100%), d'acord amb el model XII previst en aquesta ordre, per a la regularització, si és el cas, de les quantitats avançades.
  
b) Llistat de persones beneficiàries respecte dels quals haja contret l'obligació del pagament de l'ajuda, amb indicació del nom, dels cognoms, del període i de la quantitat individual i total, d'acord amb el model XI recollit en aquesta ordre.
  
Sols podran ser objecte de justificació els imports efectivament contrets per l'entitat col·laboradora per a l'exercici de l'any 2000.
  
c) En acabar l'exercici, caldrà que l'alcalde-president o l'alcaldessa-presidenta, o la persona que represente l'entitat pública, emeta un certificat signat on especifique que totes les persones beneficiàries individuals de la prestació han complit els requisits de concessió mentre aquesta ha durat, d'acord amb el model X recollit en aquesta ordre.
  
d) Memòria final referent a les persones beneficiàries de Prestacions Econòmiques Reglades, mitjançant la fitxa de seguiment municipal d'acord amb el model IX previst en aquesta ordre. No obstant això, la direcció territorial podrà sol·licitar memòries més extenses que incloguen peticions concretes de dades generals de les persones beneficiàries, amb la finalitat de millorar la prestació i d'obtenir dades globals de la Comunitat Valenciana.
  
En compliment de l'article 47.11.e del text refós de la Llei Hisenda Pública de la Generalitat Valenciana, a la memòria final s'adjuntarà un informe dels serveis socials de l'entitat referent a si les persones beneficiàries de les prestacions han complit o no els objectius de la subvenció. Aquest informe haurà de ser individualitzat per a cada persona beneficiària.
  
2. Les entitats col·laboradores i les corporacions locals justificaran el manteniment dels centres, serveis i programes mitjançant certificats l'obligació reconeguda o pagaments ordenats:
  
a) Mitjançant el model XVII previst en aquesta ordre, per als programes d'Integració i les despeses de salaris i de Seguretat Social previstos en el capítol I ?Pla de Mesures d'Inserció Social?.
  
b) Mitjançant el model XIII previst en aquesta ordre, per als programes, serveis i centres d'Intervenció, Atenció Familiar i Promoció de l'Adopció previstos en el capítol II.
  
3. Les entitats sense ànim de lucre justificaran el manteniment dels serveis i dels programes depenent dels conceptes subvencionats, mitjançant els documents corresponents (nòmines, factures, etc.). Quan a la forma de justificar els diversos conceptes, hi valdrà també el que preveu l'article 20 d'aquesta ordre.
  
4. Si la justificació fa referència a centres, s'adaptarà a la tipologia de la concessió:
  
a) Subvenció concedida sobre la base de despeses totals. La justificació dependrà dels conceptes subvencionats, mitjançant els documents corresponents, tenint també en compte els conceptes previstos en l'article 20 d'aquesta ordre (nòmina, factures, etc.). No obstant això, les corporacions locals i les entitats dependents podran realitzar la justificació amb un certificat de justificació l'obligació reconeguda o pagaments ordenats, de la manera prevista en l'apartat 2.b d'aquest article.
  
b) Les subvencions establides sobre la base de preu/plaça podran justificar-se amb el corresponent llistat de persones ateses d'acord amb el model XV previst en l'ordre, i amb l'informe del director o de la directora territorial de Benestar Social on conste que es compleixen les obligacions contretes. Amb aquesta finalitat, la direcció territorial podrà requerir la documentació necessària que testimonie el nombre de persones usuàries ateses i la plantilla de personal corresponent.
  
5. Els beneficiaris de les prestacions econòmiques reglades tindran el termini d'un mes comptador des de l'acabament de cada període complet d'ajuda concedida i, en tot cas, fins al 31 de gener de l'any 2001, per a acreditar que continuen complint els requisits de l'ajuda concedida.
  
6. La Direcció General de la Família, Menor i Adopcions i la direcció territorial de Benestar Social corresponent podran requerir de les persones beneficiàries de la subvenció, tots els documents, les factures, els manaments de pagament, etc., que siguen necessaris per a justificar la quantitat de la despesa realitzada de l'ajuda concedida.
  
Article 30. Comunicació del cobrament de la subvenció en ajudes per a centres, programes i serveis
  
Després del cobrament de la totalitat de la subvenció, les entitats hauran de remetre a la direcció territorial de Benestar Social, en el termini d'un mes comptador des de l'esmentada percepció, la comunicació escrita d'haver-la rebuda, d'acord amb les indicacions següents:
  
1. En el cas de corporacions locals, carta de pagament que indique la data, la quantia i el concepte, expedida pel tresorer o la tresorera i intervinguda per l'interventor o la interventora de Fons, que acredite l'ingrés de la subvenció en les arques de la corporació.
  
2. En els casos d'entitats sense ànim de lucre, notificació del director o de la directora del centre, o de la persona responsable del programa o del servei, en què es comunique la percepció de la subvenció, amb indicació de la data, la quantitat i el concepte.
  
Article 31. Deixada sense efecte, minoració de les ajudes econòmiques i revisió d'aquestes
  
Podran realitzar-se resolucions de deixada sense efecte, de minoració, de revisió o de modificació de les ajudes concedides, en els casos següents:
  
1. D'acord amb el que diu l'article 47, paràgraf 8, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i d'ajudes atorgades per unes altres administracions públiques o ens públics o privats, podrà originar la modificació de la resolució de concessió.
  
2. Es podrà dictar una resolució de deixada sense efecte o de minoració, i, en tot cas, de reintegrament de les quantitats rebudes en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
a) El procediment l'iniciarà la direcció territorial de Benestar Social d'ofici, com a conseqüència de la iniciativa pròpia de l'òrgan competent, d'una ordre superior, de la petició raonada d'uns altres òrgans, o de la formulació d'una denúncia.
  
b) El termini màxim per a resoldre serà de 6 mesos comptadors des del moment en què va ser incoat l'expedient de revocació o de minoració.
  
3. Pel que fa al procediment de revisió, les quantitats que s'hagen de reintegrar, tindran la consideració d'ingrés de dret públic a l'efecte del procediment aplicable al cobrament.
  
4. La resolució, d'acord amb el procediment establit en aquest article, correspon a la consellera de Benestar Social, a proposta de la Direcció General de Família, Menor i Adopcions.
  
5. En els casos de nul·litat, d'anul·labilitat i de rectificació d'errors dels actes administratius que van servir de base a la concessió d'aquestes ajudes, hi valdrà el que diu el capítol I del títol VII de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 32. Dotació pressupostària
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2000, de crèdit adequat i suficient per a atendre les ajudes que s'hi preveuen.
  
DISPOSICIÓ TRANSITÒRIA ÚNICA
  
La Conselleria de Benestar Social publicarà, mitjançant una resolució, les línies pressupostàries concretes, les dotacions pressupostàries màximes per a les ajudes convocades i les modificacions que, si és el cas, hi haguera en el mode de pagament i de justificació, una vegada siga aprovada i publicada la llei de pressupostos de la Generalitat per a l'any 2000.
  
DISPOSICIONS ADDICIONALS
  
Primera
  
Les ajudes que tinguen com a destinatàries persones jurídiques de naturalesa pública o privada, podran articular-se com a convenis de col·laboració quan l'especialitat de l'objecte o de les obligacions que es regulen així ho exigisca i dins dels límits a què fa referència el Decret 20/93, de 8 de febrer, del Govern Valencià, pel qual es regula el Registre de Convenis i s'estableix el règim jurídic i pressupostari dels convenis que subscriga la Generalitat Valenciana. Aquests convenis, independentment de la data de subscripció, podran tenir efecte per a tot l'exercici 2000, igual que la resta de les subvencions concedides seguint aquesta ordre.
  
Segona
  
Les normes contingudes en aquesta ordre seran d'aplicació sempre que la corresponent llei de pressupostos o les seues normes de desplegament no establisquen condicions distintes.
  
Tercera
  
Amb la finalitat de facilitar l'ús a les persones sol·licitants de les ajudes, la numeració dels models que s'adjunten a aquesta ordre es correspon, si es torna a utilitzar en aquesta, amb els publicats en l'Ordre d'Ajudes de l'exercici 1999.
  
Annex I
  
Mòduls per a manteniment de centres, programes i serveis.
  
Sol·licitud corresponent al Pla de Mesures d'Inserció Social.
  
Sol·licitud corresponent a les ajudes per a centres, programes i serveis.
  
Model VI. Acord proposta i acceptació de la persona beneficiària del Pla de Mesures d'Inserció Social.
  
Model VII. Full de seguiment individual de la persona beneficiària de la Prestació Econòmica Reglada.
  
Model VIII. Rebut signat per la persona beneficiària individual de la Prestació Econòmica Reglada.
  
Model IX. Memòria final, fitxa de seguiment municipal conjunta de les persones beneficiàries de la Prestació Econòmica Reglada.
  
Model X. Certificat final de l'exercici que indique que totes les persones perceptores de la Prestació Econòmica Reglada han complit els requisits de concessió.
  
Model XI. Llistat de persones beneficiàries de la Prestació Econòmica Reglada.
  
Model XII. Certificat d'obligació contreta total (100%) per a les entitats col·laboradores.
  
Model XIII. Certificat de justificació d'obligació contreta - execució del pagament primer, segon, tercer trimestre i/o quart trimestre.
  
Model XV. Llistat de persones ateses per a la justificació de persones usuàries a centres.
  
Model XVI. Fitxa de manteniment de tercers.
  
Model XVII. Certificat de justificació d'obligació contreta - execució del pagament 40%, 60% i/o 100%.
  
Quarta
  
Es constituirà una comissió de valoració per cada direcció territorial de Benestar Social per a la valoració dels expedients l'àmbit d'actuació dels quals siga provincial, i una altra comissió única per als expedients l'àmbit d'actuació dels quals siga comunitari, ja que abasten més d'una província. Estaran compostes per:
  
1. Àmbit provincial
  
a) En tots els casos:
  
El director o la directora general o la persona que delegue, qui exercirà com a president.
  
El director o la directora territorial de Benestar Social corresponent.
  
El cap o la cap de secció o d'unitat de la direcció territorial de Benestar Social, responsables de la tramitació dels expedients.
  
Una persona representant de la citada direcció territorial de Benestar Social, responsable de la tramitació dels expedients, nomenada pel director general de la Família, Menor i Adopcions, a proposta de la direcció territorial corresponent.
  
b) Per a subvencions corresponents al sector d'adopcions:
  
El cap del Servei d'Adopcions
  
La cap de Secció de Família i Infància
  
c) Per a subvencions corresponents al sector de família:
  
El cap del Servei de Família
  
El cap de Secció de Participació i Seguiment del Pla Integral
  
2. Àmbit comunitari
  
Els expedients de sol·licituds que plantegen problemes d'actuació per a més d'una província de la Comunitat Valenciana, seran avaluats per una comissió constituïda per a això en la Direcció General de Família, Menor i Adopcions, a proposta de la direcció territorial corresponent.
  
a) En tots els casos:
  
El director o la directora general o la persona que delegue, qui exercirà com a president.
  
El cap o la cap de secció o d'unitat responsables de la tramitació dels expedients de cada direcció territorial de Benestar Social i una persona representant de la citada direcció territorial, nomenada pel director general de la Família, Menor i Adopcions, a proposta de la direcció territorial corresponent.
  
b) Per a subvencions corresponents al sector d'adopcions:
  
El cap del Servei d'Adopcions
  
La cap de Secció de Família i Infància
  
c) Per a subvencions corresponents al sector de família:
  
El cap del Servei de Família
  
La cap de Secció de Participació i Seguiment del Pla Integral
  
3. A més dels membres de la comissió, podrà ser convocat qualsevol tècnic o tècnica de la direcció territorial que es considere necessari per a realitzar adequadament la valoració de l'expedient, amb veu però sense vot.
  
4. La Direcció General o la direcció territorial corresponent, depenent de l'àmbit, podrà convocar a les citades comissions representants dels col·lectius sectorials, els quals podran ser sentits però no tindran dret a vot.
  
5. No quedarà formalment constituïda la comissió sense la participació, si més no, de tres membres.
  
6. En les comissions d'àmbit provincial, el cap o la cap de secció o d'unitat responsables de la tramitació dels expedients de cada direcció territorial, o la persona en qui deleguen, hi actuarà com a secretari.
  
7. En les comissions d'àmbit comunitari, el cap del Servei de Família o d'Adopcions, depenent del sector que siga, o la persona que deleguen, hi actuarà com a secretari.
  
8. El funcionament intern es regularà per instrucció de la Direcció General de la Família, Menor i Adopcions. La comissió procedirà a emplenar les plantilles de valoració, que seran signades pel secretari i pels que hi participen, d'acord amb el model elaborat per instrucció interna de la mateixa Direcció General.
  
9. Per a considerar-se formalment constituïdes les diverses comissions de valoració, hauran de ser convocades per la Direcció General de la Família, Menor i Adopcions.
  
Cinquena
  
Excepcionalment, per raons de necessitat o d'interés públic o social, les comissions de valoració podran realitzar propostes que excedisquen els mòduls màxims establits, quan concórreguen al centre o al servei circumstàncies extraordinàries, correctament acreditades a l'expedient i escrites a l'acta corresponent.
  
Sisena
  
La Conselleria de Benestar Social no assumirà obligacions que es deriven de la relació laboral dels centres, programes o serveis subvencionats, sinó que seran les persones titulars d'aquests els qui en respondran amb caràcter exclusiu.
  
Igualment, la concessió d'una subvenció a l'empara d'aquesta ordre no comportarà cap obligació per part d'aquesta Conselleria quan a les subvencions d'exercicis posteriors.
  
Setena
  
L'exercici de la competència, pròpia de la consellera, per a resoldre les resolucions sobre Prestacions Econòmiques Reglades previstes en el capítol I del títol I d'aquesta ordre, és delegat en els directors i les directores territorials de Benestar Social, amb l'efecte previst en l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, i en l'article 68 de la Llei 5/1983, de Govern Valencià, de la Generalitat Valenciana.
  
Les resolucions administratives adoptades per delegació de la consellera de Benestar Social indicaran expressament aquesta circumstància, i es consideraran dictades per l'òrgan que delega. Contra aquestes, que posen fi a la via administrativa, s'hi podrà interposar directament el recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb allò previst en la Llei 29/98, de 13 de juliol, que regula aquesta jurisdicció, en el termini de dos mesos comptadors des de la notificació, sense perjudici d'interposar potestativament un recurs de reposició davant de la consellera de Benestar Social en el termini d'un mes comptador des de la notificació de la resolució.
  
Aquesta delegació de competència es mantindrà per a aquest i per a posteriors exercicis, fins que no siga revocada expressament per una ordre de la Conselleria de Benestar Social.
  
DISPOSICIONS FINALS
  
Primera
  
Quan per part de les entitats sol·licitants es faça publicitat, a través de qualsevol mitjà de comunicació, dels centres i dels serveis, de les activitats i dels programes subvencionats, totalment o parcialment, mitjançant les ajudes a què fa referència aquesta ordre, serà obligatori fer constar-hi explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
Als locals dels centres o dels serveis subvencionats s'haurà d'exposar, en lloc visible, la placa d'identificació homologada en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.
  
Segona
  
Estan expressament exclosos de les ajudes previstes en aquesta ordre els conceptes següents:
  
a) Les quotes a associacions o federacions.
  
b) Els serveis específicament acadèmics dels centres.
  
c) Els centres, els programes o els serveis que s'ajusten a programes propis d'uns altres organismes, sense perjudici de la necessària col·laboració per al cas de matèries concurrents.
  
d) Els centres, els programes o els serveis que ja siguen subvencionats, en tot o en part i per al mateix objecte, per una altra direcció general de la mateixa Conselleria de Benestar Social.
  
e) Els corresponents a uns altres exercicis econòmics.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici 2000.
  
Contra ella, s'hi podrà interposar un recurs contenciós administratiu, en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 23 de novembre de 1999
  
La consellera de Benestar Social,
  
MARÍA CARMEN MÁS RUBIO
  
Annex I
  
Mòduls per a manteniment de centres, programes i serveis
  
Per al càlcul de la quantitat que cal subvencionar als diversos centres, programes i serveis, s'utilitzaran els imports i els criteris que s'indiquen tot seguit:
  
Primer. Per al càlcul dels imports corresponents a despeses de personal i de manteniment de centres, programes i serveis.
  
Segon. Mòdul plaça/dia
  
En el cas de centres, la subvenció podrà concedir-se d'acord amb un mòdul per plaça o persona usuària i dia, i es farà seguint les quanties següents:
  
Centres de Dia que atenguen problemàtica social o familiar i que no presten assistència especialitzada a les mateixes persones beneficiàries per unes altres causes: són aquells que sols presten l'assistència residencial pròpia del centre i la social necessària per a superar la dificultat familiar. El preu màxim plaça/dia és de 2.000 PTA.
  
Centres de Dia que atenguen problemàtica social o familiar i a més presten assistència especialitzada a les mateixes persones beneficiàries per unes altres causes: són aquells que, a més de prestar l'assistència residencial pròpia del centre i la social necessària per a superar la dificultat familiar, realitzen una altra assistència especialitzada. El preu màxim plaça/dia és de 4.150 PTA.
  
Centres d'Atenció Contínua que atenguen problemàtica social o familiar i que no presten assistència especialitzada a les mateixes persones beneficiàries per unes altres causes: són aquells que sols presten l'assistència residencial pròpia del centre i la social necessària per a superar la dificultat familiar. El preu màxim persona usuària/dia és de 2.695 PTA.